b'\n_START_ARTICLE_\nBlatina (vino)\n_START_PARAGRAPH_\nBlatina je avtohtona hercegovska \xc4\x8drna sorta vinske trte in iz nje pridelano vino.\n_START_SECTION_\nZna\xc4\x8dilnosti\n_START_PARAGRAPH_\nVinska trta se vzgaja v okolici hercegovskih mest Mostar, \xc4\x8capljina, Ljubu\xc5\xa1ki, Me\xc4\x91ugorje in \xc4\x8citluk. Poleg \xc5\xbdilavke in Vranca je ena izmed avtohtonih hercegovskih sort vinske trte. Sorta je bujna, funkcionalno \xc5\xbeenskega tipa cveta, nezanesljive oploditve, kar zelo vpliva na rodnost in donose vinske trte. Zaradi tega je v vinogradih vedno skupaj z drugimi sortami, kot so Merlot, Alicante bouschet (lokalno poimenovana sorta Kambu\xc5\xa1a) ali Trnjak zaradi bolj\xc5\xa1e opra\xc5\xa1itve Blatine. Te\xc5\xbea grozda zna\xc5\xa1a med 200 in 300 gramov. Vzgaja se na srednje visokem trsu, na toplih in suhih polo\xc5\xbeajih. Mo\xc5\xa1t Blatine vsebuje od 19 do 22% sladkorja, v\xc4\x8dasih tudi ve\xc4\x8d, koli\xc4\x8dina skupnih kislin pa zna\xc5\xa1a okoli 6 do 7g/l. Vino dose\xc5\xbee alkoholno stopnjo 12 do 13% alkohola. Vino starajo v starih hrastovih sodih ali v posodah iz nerjave\xc4\x8dega jekla. Vino pogosto pridobi vonj in aromo podobno kavi. \xc4\x8ce se opravi dalj\xc5\xa1a staranja vino pri vi\xc5\xa1jih temperaturah pridobi okus starej\xc5\xa1e suhe \xc4\x8dokolade.  Blatina je vino temno rde\xc4\x8de barve, aromati\xc4\x8dnega in prijetnega okusa, ki se servira ohlajeno na 18 \xc2\xb0C.\n_START_SECTION_\nSinonimi\n_START_PARAGRAPH_\nBlatina je znana tudi pod imeni Blatina \xc4\x8drna (Blatina crna), Tribidrag, Praznoba\xc4\x8dva, Zlorod. Sinonimi s svojimi poimenovanji opisujejo te\xc5\xbeavo pri vzgoji vinske trte in poznej\xc5\xa1e pridelave vina.'